Sit voet in die hoek | Netwerk24
Frans Labuschagne het in die Stock Rod 1600-afdeling meegeding. Foto’s: Verskaf
Brullende hitsmotors (hot rods) het op Saterdag 2 Februarie petrolkoppe se tone van die lekkerte laat krul. tydens die amptelike opening van die seisoen.
Die Kroonstad Raceway-klub beskryf sy eerste byeenkoms van die jaar, wat op die Kroonstad-ovaalbaan plaasgevind het, as ’n reuse-sukses.
Klublede, ondersteuners en toeskouers wat die eerste van tien byeenkomste vir die jaar bygewoon het, kon aanskou hoe altesaam 24 renjaers van die klub in ses verskillende afdelings mekaar die stryd aansê.
Amanda Stolk, een van die klub se vyf vroue, is as die “Queen of the Ring” aangewys, terwyl Dannica Lubbe met ’n eerste plek, Elanie Hattingh met ’n tweede plek en Colené Aucamp met ’n derde plek spog.
In die ope klas was Eduan Nel eerste en Pieter Swanepoel tweede.
Dirk du Plessis het die 1600-afdeling gewen, terwyl Richard Watermeyer tweede en Zack Saaiman derde was.
In die 1660-afdeling was Willie du Plessis eerste, Brian Downs tweede en André van Niekerk derde.
In die 2,1 LT-afdeling was George Erasmus eerste, Nols van den Berg tweede en Ferdie Brink derde.
Herkie Aucamp was eerste in die Lexus V8-afdeling, en Herman Victor in die Heavy Metal-afdeling.
Pieter Swanepoel is as die dag se “King of the Ring” gekroon.
Op Saterdag 2 Maart sal een van die grootste byeenkomste van die jaar plaasvind.
Belangstellendes word genooi om die skouspel tussen die Kroonstad Raceway-klub en Randfontein te kom beleef.
Vermaak vir oud en jonk sal aangebied word. Bel Peter Wilson (voorsitter van die Kroonstad Raceway-klub) by 082-371-5321 vir meer inligting.